
Jon Gerediaga Goitia (Bilbo, 1975). Antropologian doktorea ikasketaz, Filosofiako irakaslea lanbidez, poeta bokazioz, zazpi poema-bildumaren egilea, sari ugari eskuratu dituztenak: Kritikaren Saria, Kutxarena, Xabier Lete, Lauaxeta, Euskadi Saria… Dramaturgiaren arloan Antzerkiola Imajinarioko kidea izan zen eta hainbat antzezlanen sortzailea, bakarka zein taldean: 8 Olivetti poetiko,Caja XXI Kutxa, Mundopolski, Yuri Sam, Au revoir, triunfadoreak!, Babiloniako loreak… Kontuz, Ikaro! honek Kutxaren Literatura saria eskuratu zuen antzerki arloan.




 

Bai, badakit, hori esaten dute guztiek. Baina niri oso arrotza egiten zait ideia hori: hiltzea. Ezin dut imajinatu ere egin. Bale, hilko naiz. Eta gero, zer? Gero zer? Gero zer, e? Gero zer, e, zer? Ezer ere ez? Eta zer da hori? Ezereza? Dena bukatu da? Den-dena bukatu da? Ama, aita, arreba, lagunak, jolastea, uretan bainatzea, ez dakit, dena, mukiak jatea, edozer, kaka egitea, sagar bat jatea, sagar bat jaten ari garela imajinatzea, den-dena bukatu al da? Baina, zer dago gero? Ezer ere ez? Hori ezinezkoa da! Ez, sentitzen dut. Sentitzen dut niri ez zaidala holakorik gertatu behar. Eta sentitzen dut indar handiz gainera, ia ziurtasun bat bezala.

Mito greziar zaharra da Ikarorena: lumaz eta argizariz eraikitako hegalak bizkar gainean, hegan abiatu zen gaztea, preso zeukaten irlatik ihesi, baina, goregi airaturik, eguzkiaren beroak bere hegatsak desegin, eta itsasoan amildu omen zen, azkenik. Hamaika izan dira mitoaren interpretazioak nahiz artista askorengan inspiratu dituen obrak: dela pinturan, musikan nahiz zineman.

Jon Gerediagak aktorez eta panpinaz jokaturiko antzerki-lan bat imajinatu du, mitoaren jatorrizko bertsiotik urrundurik baina gizakiaren barruko minak eta betiko kezkak azalduz: nor naiz ni, nora noa, zer egiten dut mundu honetan, nola izan libre…?

Absurdoaren eta filosofiaren artean igeri dabilen proposamena dakarkigu egileak, estetikoki erakargarria bezain edukiz ausarta.

Kontuz, Ikaro!

2026ko Kutxa Fundazioa Donostia Literatura Saria antzerki arloan lan honi ematea erabaki zuen Iñaki Cid Larreak, Amancay Gaztañaga Sagarzazuk eta Ainara Gurrutxaga Juanikorenak osaturiko epaimahaiak.

Ekintza guztiak panpinaz betetako gela batean gertatzen dira.

Gela horretan mundua sartzen da osorik, bizitza baten espazio eta denbora guztiak.

Gela horretan bizia hartzen dute pertsonaia guztiek, bai hezur haragizkoek (2) eta baita panpinek ere.

Bi aktore, eta panpinak mugiaraziko dituzten beste bizpahiru aktore-gidari beharko dira “Kontuz, Ikaro!” antzezteko.

Aktore-gidariak beltzez jantzita joango dira goitik behera. Aktore-gidari bakoitzak aldi berean panpina bat baino gehiago mugitzeko aukera izan beharko luke; beraz, panpinek ez dute zertan bereziki handiak edo konplikatuak izan. Guztira, bi edo hiru aktore-gidarirekin nahikoa izan beharko luke une bakoitzean behar diren panpinei bizia emateko.




PERTSONAIAK


IKARO (edozein generotakoa izan daiteke)

EMAKUME BAT

eta

PANPINA BIZARDUNA (Aita)

PANPINA ZAPIDUNA (Ama)

PANPINEN KUADRILLA

PANPINA PANPOXA

ASKO DAKIEN PANPINA (edo Ikaroren panpina)

BESTE PANPINA BATZUK (1, 2, 3, 4, 5)






1. Ekintza

OPARIEN LIBURUA

Argi ahul batek doi-doi argiztatzen du eszenatokia.

Publikoa sartuz doa, sehaska kanta baten nota solteak entzuten diren bitartean: Klarinetea.

Publikoa eseri orduko, argiak apurka agerian uzten du eszenatoki gainean dagoena: gela bat. Eta gelan, PANPINAK han-hemenka; handiak, ertainak, txikiak, egurrezkoak, oihalezkoak, kolore bakarrez jantziak batzuk, kolore askorekin besteak, panpinak edonon, lurrean eserita, zutik, hormatik edo sabaitik esekita; panpinen hariak, jantziak eta gorputz-atalak ikusten dira edonon, geldi, mutu.

Panpinen artean, IKARO, pentsakor.

Ume baten negarra entzuten da, geroz eta ozenago.

Apurka-apurka, aktore-gidarien laguntzaz, panpina batzuk mugitzen hasten dira han-hemenka. Gelaren alde batetik bestera, ekintza txikiak burutzen: orraztu, zapi bat buruan ipini, nagiak atera…

IKARO (NARRATZAILEA)

(Publikoari begira, arropa kentzen duen bitartean). Behin batean, ohartu gabe, mundura etortzen gara, bizirik gaude, eta biluzik. Bizirik gaude, baina oraindik ez dakigu ezer, ez gara gai geure kabuz bizitzeko ere. Dena daukagu ikusteko, dena daukagu ikasteko. Eta ikasten dugun bitartean, batzuetan asmatu egiten dugu, eta gora goaz, eta goragora, goregi batzuetan. Beste batzuetan, kontrara, erori egiten gara, min hartzen dugu. Nik, orain eta hemen, bidean bizi izan ditudan gauza batzuk kontatu nahi dizkizut zuri. Bai, zuri, hain justu. Beharbada, zuri zeozertarako balioko dizutelakoan. Beharbada zuk beste inork baino hobeto ulertuko dituzulakoan. Eta, egia esateko, nik ez dakit ziur kontatuko dizudan guztia benetan gertatu ote zen edo ipuin bat ote den, besterik gabe. Ipuin baten ipuina. Fabularen fabula. Baina kontatu egingo dizut, halere. Bai, zuri, hain justu. Isilean, ia garrasi egin gabe (publikoari oihu eginez): Kontuz, Ikaro!

IKARO ia biluzik geratu da.

Ume jaioberriaren negarra geroz eta ozenago entzuten da. Jaioberria IKARO da.

PANPINA GUZTIEK zirkulu bat osatzen dute eszenatokiaren erdi-erdian, jaioberria inguratuz.

IKARO zutik dago, gora begira.

PANPINA BIZARDUNA

Egun onean jaio da. Alde izango ditu jainkoak eta bizidunak.

PANPINA ZAPIDUNA

Ilbetean jaio da. Alde izango ditu defuntuak ere.

PANPINA BIZARDUNA

Zeruari begira dago. Zorabiatu egingo da.

PANPINA ZAPIDUNA

Mendi artean jaio da. Hurbil izango du beti ama.

Panpina multzoak buelta batzuk ematen ditu IKAROren inguruan, ekintza edota keinu txikiak burutzen dituzten bitartean.

Klarinetea sehaska kanta baten forma hartuz doa.

PANPINA ZAPIDUNA

Hanka indartsuak ditu. Asko ibiliko da.

PANPINA BIZARDUNA

Hanka indartsuak baditu, gailurrera iritsi beharko da.

PANPINA PANPOXA

Aurpegi polita dauka. Maitatua izango da.

PANPINA ZAPIDUNA

Aurpegi polita badauka, maitatzen ikasi beharko du.

PANPINA PANPOXA

Gutxi hitz egiten du.

PANPINA BIZARDUNA

Gutxi hitz egiten badu, egia esaten ari da.

PANPINA ZAPIDUNA

Gora begira dago. Urrun iritsiko da.

PANPINA BIZARDUNA

Gora begira badago, erori egingo da.

PANPINA ZAPIDUNA

Erortzen bada, min hartuko du.

PANPINA PANPOXA

Min hartuko du, erortzen bada.

PANPINA ZAPIDUNA

Min hartzen badu, nik zainduko dut.

PANPINA PANPOXA

Min hartzen badu, nik zainduko dut.

IKARO astiro mugitzen hasten da. Bere gorputza ukitzen du lehenbiziko aldiz: bere hankak, sabela, besoak ezagutzen ditu estreinakoz. Gero, kanpoko mundua arakatzen du. Panpinak banan-banan laztantzen ditu: zapiduna, bizarduna, panpinen kuadrilla, panpina panpoxa…

PANPINA ZAPIDUNA

To, zuretzat, nire oparia

Besarkada luze bat ematen dio IKAROri.

IKARO

Eskerrik asko, ama. Ez dakit merezi dudan.

PANPINA BIZARDUNA

Ondo gogoratu eta gorde besarkada hori, eta zu ere atsegina izango zara betiko amarekin. Orduan mereziko duzu beharbada.

IKARO

Ados, aita. Merezi arte egingo dut zuk agintzen didazuna.

PANPINA ZAPIDUNA

Merezi duzunean ere, ez zaitez harrotu.

PANPINA BIZARDUNA

Ez zaitez harrotu, baina entzun: izan zaitez gure leinuko lehena, edozertan dela ere.

IKARO

Saiatuko naiz, aita.

PANPINA ZAPIDUNA

Gorde agindu hori isilean, eta litekeen guztia egin ezazu, baina ez zaitez harrotu.

PANPINA KUADRILLA

Gogoratu, Ikaro, hilkorra zara, gu denok bezalaxe.

PANPINA BIZARDUNAk urdin koloreko harri bat ateratzen du. Argi urdinxka indartsu bat dauka harriak.

PANPINA BIZARDUNA

(Harri urdina IKAROri luzatuz) To, zuretzat, kutun bat: gorde harri hau, oso baliotsua da. Ataka estuetatik ihes egiteko balioko dizu.

PANPINA ZAPIDUNA

Eta, beldur zaren bakoitzean, gorde zaitez zu ere barruan.

PANPINA BIZARDUNA

Ondo gorde argi hau, sugar urdina da. Agian zu baino handiagoa eta zaharragoa da.

IKARO

Eskerrik asko, aita. Oso ederra da. Ondo zainduko dut.

Harri urdinari begira geratzen dira denak, une batez.

PANPINA KUADRILLA

Zelako polita, Ikaro! Aber, erakutsi! Mesedez! Utzi ukitzen! Jo, ze suertea!

PANPINA PANPOXA

Aber, aber… Ze polita! Nik halako bat nahi dut niretzat!

PANPINA BIZARDUNA

Ondo gorde sugar urdina, eta izan zaitez zuhurra. Isilean baino ez zara zoriontsu izango.

PANPINA ZAPIDUNA

Baina ez zaitez lotsatu. Altxatu burua. Erakutsi jendeari zenbat balio duzun.

PANPINA BIZARDUNA

Ez zaitez harrotu ere. Ez dago motiborik.

PANPINA PANPOXA

Jolastu nirekin, eta ikasiko duzu zer den ona!

PANPINA KUADRILLA

Jolastu gurekin, eta ikasiko duzu txarra zer den ere.

PANPINA ZAPIDUNA

Dena daukazu, familia bat, etxe bat, jostailuak… Ez zara kexatuko.

IKARO

Ez, ama, oso pozik nago. Asko da. Ez egin niri opari gehiago, ama.

PANPINA BIZARDUNA

Bai, gehiegi da. Daukan guztia irabazi behar du oraindik.

PANPINA ZAPIDUNA

Utzi umea bakean.

Gelako argiak itzaltzen dira. Harri urdinaren argiak pizturik dirau, IKAROren aurpegia argiztatuz.

IKARO

Aingeru baten luma urdina! Zelako suertea!

IKARO pozik dago jasotako opariekin.

Inguruko panpina eta jostailuekin jolasean hasten da.

Klarinetearen melodia entzuten da, geroz eta arinagoa, geroz eta alaiagoa.

PANPINA KUADRILLA

Zerua begira dauka. Dohain asko ditu.

PANPINA PANPOXA

Oso ederra da.

PANPINA BIZARDUNA

Ederregia beharbada.

Iluna. Isilunea. Klarineteak haur-kanta baten melodia jotzen du.

Eskola garaiko kanta bat kantazen hasten dira:

PANPINEN KUADRILLA

kili-kili bat, kili-kili bi,

milaka ume dantzan,

alfabetatzen, alfabetatzen,

teila bako ikastolan,

txan-txan, txoritxua dantzan,

pil-pil perrexila saltsan…

IKARO panpinen artean esertzen da, eszenato-kitik barreiatuta dauden hainbat panpinaren irakaspenei adi.

PANPINA BIZARDUNA

Esan: aita.

IKARO

Aita.

PANPINA ZAPIDUNA

Esan: ama

IKARO

Ama

PANPINA ZAPIDUNA

Berriro: ama.

IKARO

Ama.

PANPINA ZAPIDUNA

Amatxo.

IKARO

Amatxo.

PANPINA BIZARDUNA

Nahikoa da, ez dugu nahi amazulo melenga bat ere. Esan: argia.

IKARO

Argia.

PANPINA BIZARDUNA

Esan: eguna, gailurra, garaipena.

IKARO

Eguna, gailurra, garaipena.

PANPINA BIZARDUNA

Esan bat.

IKARO

Bat.

PANPINA KUADRILLA

Esan: papaia.

IKARO

Papaia. (Barrezka) Papaia. Papaia. Papaia.

PANPINA BIZARDUNA

Esan: ni Ikaro naiz.

IKARO

Ni naiz Ikaro.

PANPINA BIZARDUNA

Esan: ez zerua, ez itsasoa.

IKARO

Zerua eta itsasoa.

PANPINA ZAPIDUNA

Esan: lurrean bizi naiz, amatxoren altzoan.

IKARO

Lurrean bizi naiz, amatxoren…

PANPINA BIZARDUNA

Esan: zeruaren eta itsasoaren artean. Ez harroegi, ez apalegi.

IKARO

Nahiko da, nekatuta nago.

PANPINA PANPOXA

(Jostari) Ukitu zure pitilina (edo alua)

IKAROk pitilina edo alua ukitzen du.

PANPINA PANPOXA

(Zirikatzaile) Pitilina (alua) ukitu du! Pitilina (alua) ukitu du!

IKARO lotsatu egiten da.

PANPINA PANPOXA

(IKAROren aldamenean eserita, gozo) Airea, aroa, arana, harea, ura, marea, arerio, eri, ero, herio…

IKARO

Airea, aroa, arana, harea, marea…

PANPINA PANPOXA

Arerio, eri, ero, herio…

IKARO

…Ez, herio ez!

PANPINA PANPOXA

Airea, aroa, arana, harea, ura, marea, arerio, eri, ero, herio…

IKARO

Ez, herio ez!

PANPINA PANPOXA

Bai, herio ere bai. Herio ustel eta usain txarduna.

IKARO

Papaia. Papaia. Papaia. Papaia.

PANPINA PANPOXA

Papaia?

IKARO

Panpoxa!

PANPINA PANPOXA

Bai? Ni? Panpoxa?

IKARO

Bai zu, panpox-panpox…

IKAROk Panpina panpoxaren sorbalda inguratzen du besoarekin.

IKARO ETA PANPINA PANPOXA

Airea, aroa, arana, harea, ura, marea, arerio, eri, ero, herio…papaia, panpoxa, patata, pititi, pirititi, ipurdi-txiki…

Zerrenda behin eta berriro errepikatuz, pozik, barrezka, maitemindurik.

IKARO ETA PANPINA PANPOXA

…eri, ero, herio… ez… herio ez… papaia, panpoxa, patata, pititi, pirititi, ipurdi-txiki…

Beste hiruzpalau panpina

PANPINA KUADRILLA

